정조 5년
上命次對諸臣。還爲入侍。諸臣以次進伏訖。上曰。刑判何不同爲入來。其令卽爲入侍。祖承承命出傳。偕入進伏。上曰。今番都政。果何如也。命善曰。吏批之政則其爲虛閑。近所罕有。上曰。兵判之才。可謂難矣。初頭望筒。予皆散點於末副矣。旣排之望。擧皆變易。已定之次。必皆差錯。全筒幻面。大政翻局。設以他人處之。頭緖必多顚倒。手脚難免慌亂。而兵判乃能應卒於旣易之望。卒辦於難排之際。信口呼望。隨手排入。如用宿定之望。如排舊擬之筒。予則曰。才則才矣。命善曰。聰明才諝。本來難矣。上曰。否否。才不可偏勝。人不可徒才矣。命善曰。聖敎誠然矣。上曰。此亦廟議。予第言之矣。兵判事果何如也。命善曰。今番事。極其不是矣。上曰。予於兵判。奬用如何。而邇來擧措。却復如是。是誠慨然矣。此與簠簋不飾之義。事或差異。義取斷章。乃有日前軍號之改書下矣。所失在失。則不必多言。且不欲索言者。意亦有在耳。然以道理上言之。上之所以待下者。尙不可失信。矧爾事君以實之進。豈容乃爾耶。這般義理。捨以勿論。惟彼八座之任。是何等地位。藉令恢張公道。一意做去。群情之猶難盡愜。衆望之尙患難副。事旣欠誠。心或不公。則尙不念其所處之位乎。若其知慮之所未造。聞見之所未及。則猶屬公罪耳。若以律文言之。厥有公罪。抑有私罪。或公或私之間。自有淺深輕重之別矣。若其智慮之所短。見聞之所坐。則尙可以付之眚災。歸之无妄。而伊來任用之餘。今却如此。此予所以竊爲慨然者也。其所謂翌日赴任者。豈但止於二人耶。二人之外。至有十四人之多。而且二人之稽滯日字。一則十有二日。一則爲二十餘日矣。拈出於許多人中。只作兩邊將窠者。其果誤聽政吏之說。則亦可以諉之公罪。豈不曰事之无妄乎。然其事會。又甚孔巧。今者政吏。卽前日竄配之猾胥。而乃近來兵判之還差者也。事件因多訝惑。細節都付容恕矣。大抵。待下之道。尙難無信。其在事上之義。寧容欠誠也。近日之事。全沒實心。都欠誠信。予於此等事。亦何必費聲氣也。非不欲處分於都政之前。昨夏旣有臨政遞易之事。今夏又有開政中輟之擧。今政又復乃爾。則前後相繼。事涉如何。黽勉從便。因令過政。而國體所在。終不可置之矣。至於日前云然之說。其欲說道。予實赧然。旣有公罪。又有私罪。豈料沒信之若是。始覺知人之未易。是則予未則哲之故也。事係一二邊將。則雖若微細。而論厥近日擧措。則大無誠信。近來擢用。蓋以爲了了。而斯人也有斯。豈不憫然乎。以有曰無。欲諱難諱者。是何道理。是甚分義。予若說盡其說。將以廢其人矣。事雖可罪。而人難終廢。故予姑泯默。而近來士大夫。廉防。雖甚壞了。八座重臣。何乃如是乎。命善曰。臣未及登筵之前。只知邊將事之不善處義而已。今承聖敎兵判事。誠不勝慨咄矣。上曰。卿未盡知耶。入稟之事卽然耳。事欲尙寬。故予不索言。而刑議李在學。以伊日軍士房連爲問稟。當知其裏面。彼軍士房。亦以兵議。入直於伊日。必當詳知其入稟之士矣。心或无妄。跡實欠誠矣。命善曰。不料伊人。乃有是事。雖係大事。只須實對。況其分疏不得之事。旣欺其心。乃欲欺天矣。上曰。予於此人。其實奬用之矣。人或云監司之善爲。予亦知爲人之了了。而今却有是事矣。每事之無所見欺。卽所難必。而平日之不欲受欺。乃其自期。豈意今者。見欺於斯人乎。上下之間。不容但已。故將用薄警。而朝廷如此。誠極憫然矣。或其事會之適然耶。果其見誤於下輩耶。抑亦自家眞有是事耶。無其轉達之際。有所爽實而然耶。然而伊日承宣。豈有傳訛之理耶。命時偉該奏刑曹草記。命善曰。安道揆之更差執吏。誠無狀矣。上曰。誠以末段事言之矣。兵判之言則只聽執吏之言。果有二人之請罷云。其果然乎。命植曰。其果云然矣。上曰。誠以二邊將之在所當罷。訐告於堂上云耶。然則十四人之不爲竝告。是何委折耶。命植曰。以此發問則十四人特以赴任之不遠。而不爲竝告云矣。上曰。如彼下隷。又何足責耶。渠輩生涯。專在於此等幻弄矣。因謂命植曰。供辭勿施。以還發前配所之意。草記。可也。命善曰。素所深信之人。今乃如此。極爲慨然矣。命書傳敎曰。在朝家尙寬之政。不欲索言。設令本事。有百倍於此者。如出无妄之擧。宜付無情之科。而伊日擧措。大是意外。此而置之。無以戢勵頹風。始乃論勘爲慮。臨政遞易銓官故爾。兵曹判書李性源罷職。上曰。吏兵批開政事。分付。祖承承命出傳。宇鎭曰。蔡濟恭陳疏到院。而語極反詈。故吏曹參判金文淳。不爲政事。已爲出去矣。上曰。兵判罷職傳敎。開政前姑勿頒布。上曰。前吏曹參議沈念祖。仍任前職。使之開政。先開政後謝恩。命書傳敎曰。承旨前望單子入之。上曰。新除授承旨。待下批牌招察任事。出榻敎以獒樹察訪鄭繼忠汰去傳旨。上曰。分揀。以獒樹察訪鄭繼忠。別害僉使張集紹拿處傳旨。上曰。各司旣命藏牌。何必拿處分揀。出榻敎命善曰。慶尙監司趙時俊狀啓中。鹽貿之點閱。價本之公定。可以防㚥。鹽本米之勿許翻作。直給代錢。亦可以除弊。依狀請施行事。上曰。依爲之。出擧條命善曰。慶尙監司趙時俊狀啓中。陜川水災。殆同懷襄。官府可奠於築隄。民居可保於防川。九邑附近面烟丁。限二日赴役。俾趁開春。以爲完築事。上曰。依爲之。出擧條命善曰。南兵使吳載熙狀啓中。左右營習操及各鎭門聚點。竝令停止。待秋成更議事。上曰。依爲之。出擧條命善曰。大司諫洪良浩所啓中。六鎭火砲時肄裝放。勿許私用事。上曰。依爲之。出擧條命善曰。摠戎使李柱國本兼之任。未免相妨。左尹許遞事。上曰。依爲之。出擧條上曰。李儒敬可謂善爲之矣。善復曰。直除防禦使。前有元重會。今有李儒敬矣。上謂昌運曰。李儒敬其已下去乎。昌運曰。昨日渠已出城。今曉臣又入闕。去與未去。未及聞知矣。上曰。禦將旣兼右尹。儒敬今爲防禦。可謂壯矣。命善曰。大將之經右尹。古多其人矣。徽之曰。非但大將兼之。雖捕將。或多曾兼右尹之人矣。上曰。禁將姑未爲之矣。命善曰。其可次第爲之矣。命善曰。以漂民等求船隻器物。換銀付送事。咨文來到矣。回咨宜卽選出。而禁軍亦宜給馬。下送灣府事。上曰。依爲之。出擧條上曰。近來乏人。承旨亦甚苟艱。向來鄭象仁趙瑍。互相入來。好過了數日矣。今則李世奭休息頗久。可令更入矣。命善曰。近日其果頻數爲之。上曰。近來稍熟。誠可謂非此莫可矣。敬懋曰。本營所掌內外南山松樹。爲風雪所壓傷者。厥數不些。自本營輸入。以待有用事。上曰。依爲之。出擧條民始進前。上曰。經政旋卸。予固曲副。可想其快活矣。民始曰。尙衣院員役。自有定數。而掌標分給。不如其數。事甚苟艱。宜有變通。方當改造之時。請令依數造給事。上曰。依爲之。此外必有此等之處。令兵曹。更加相考。均一磨鍊造給。可也。出擧條備堂奏訖。臺臣進前。𡊠進伏。上曰。大司憲可謂久任矣。命善曰。都憲之職。正合久任矣。𡊠曰。生民休戚。專在守令。而雲山郡守趙彦心。狼川縣監李碩模。奏對怪駭。擧措顚錯。竝施罷職之典事。上曰。兩倅之末擬點下。意在疏滯。而觀於筵中擧措。難責百里之任。然何必罷黜。改差。可也。出擧條𡊠曰。新除授持平朴趾慶。時在慶尙道醴泉地。斯速乘馹上來事。上曰。依啓。出擧條長烈曰。筵席奏語。固當審愼。重臣體禮。亦所自別。而訓鍊大將具善復。其於守令奏對之除。猥陳瑣說。事體未安。從重推考事。上曰。依啓。出擧條長烈曰。驛路凋殘。莫近日若。蘇革之道。專在郵官之得人。而輸城察訪趙鎭元奏對。旣多失措。而聽言觀貌。可知其不合此任。亟施罷黜之典事。上曰。副擬落點。亦出振淹之意。此與兩倅有間。不允。出擧條長烈曰。新除授獻納鄭彦郁。時在洪忠道扶餘地。斯速乘馹上來事。上曰。依啓。出擧條上曰。吏兵批望筒。卽速持入。祖承承命出傳。還奏曰。姑未及爲之矣。上曰。金文淳之徑先出去。事甚可訝。未入啓之疏章。不得傳播者。其禁申嚴。則從何先聞。而有此徑出乎。其所轉示。果是誰也。其須知入。命善曰。近來反詈之弊。至於此極。良可駭嘆。上命書傳敎曰。擧措顚倒。事關後弊。吏曹參判金文淳罷職。上曰。吏兵批望筒。何太稽遲。連爲催促。喜有承命出。還奏曰。政望。皆未及爲矣。念祖追入進前曰。判書金鎭秀未肅拜。參判金文淳徑出。小臣獨政未安事。上曰。只出緊任。上曰。今番都政。守令幾窠。望筒之多。殆至二百餘矣。民始曰。臺諫之多遞。而以致望筒之甚多矣。上曰。李光玄果非北産耶。武將宜有知之者矣。昌運曰。訓將其似習知之矣。善復曰。聞是洛中所生。誠非北關人矣。上曰。言端旣發於筵中。事勢必難於行公矣。命善曰。旣非北人。歷官多濫。今又甄復。殊非聳動西北之意。改差事。上曰。然則兵判昨日。何以北人奏對乎。依爲之。出擧條命善曰。司僕正今日改差出事。上曰。依爲之。出擧條上曰。近來兼史。實少可合之人。金健修方在北邑。今日政內擬。上曰。望筒不多。而何若是遲滯。更爲催促。祖承承命出。上曰。李世奭見今閑居乎。時偉曰。然矣。上曰。何年加資乎。弘履曰。乙未冬爲之。上曰。加資何官耶。弘履曰。承旨堂上矣。上曰。除授耶。弘履曰。然矣。命時偉讀奏成均館草記。上曰。成均館草記。亦覺支離。以合製定數事。至有三次草記矣。有寧持望筒先入。時偉讀奏訖。上曰。善爲之矣。命善曰。頗似熟手矣。念祖持望筒入侍。宇鎭讀奏。至獒樹察訪改差望筒。上曰。此望筒勿施。命右尹進前。上曰。雖有藏牌之命。三司下隷。申飭禁斷。可也。上曰。近日亦可以停啓乎。時偉曰。時無臺啓。似無可停之道矣。上曰。尹冕東其無故乎。時偉曰。方在臺啓中矣。命次對先退。諸臣以次退出。